Komandi skúlaár verður aftur møguligt hjá ungum dugnaligum fótbóltsleikarum at ganga á ítróttarskúla og miðnámsskúla samstundis. Í tvey ár hava ungir fótbóltsleikarar havt møguleika at ganga á ítróttarbreytini á Føroya Handilsskúla á Kambsdali. Komandi ár verður aftur møguleiki at søkja á ítróttarbreytina, samstundis sum tú søkir á FHS, 2 ára HH ella 3 ára HH á Føroya Handilsskúla á Kambsdali. Ynskiligt hevði verið, at fleiri ítróttargreinir komu við á skránna, men hetta hevur higartil ikki verið møguligt. Um íðkarar og feløg hava áhuga í, at júst teirra ítróttargrein verður við, og feløg hava umstøður at hjálpa skúlanum í gongd, so eru allir møguleikar opnir. Avgerandi ungdómsár Endamálið við skúlatilboðnum er at geva ungum evnaríkum íðkarum ein serstakan møguleika at mennast enn meira í aldrinum 15 til 18 ár. Rættur liviháttur kann vera avgerandi fyri, um tey seinni kunnu standa seg sum yrkisítróttafólk. Rættur liviháttur og miðvís venjing eru treytað av, at tey ungu tilvitað velja at liva sum ítróttafólk. Venjing, venjingarlegur og ástøði Næmingarnir venja tveir fyrrapartar um vikuna umframt sjálvsagt venjingina úti í feløgunum. Afturat hesum verður skipað fyri setursskúla og uttanlandsferð, ið samstundis eru venjingarlegur. Luttøka á ítróttarbreytini ger tað lættari at tilrættarleggja gerandisdagin hjá virknum ítróttarungdómum. Í hesum báðum farnu skúlaárunum hava næmingarnir verið á væleydnaðari lestrarferð og venjingarlegu í Aalborg hjá Aab. Ítróttafeløg, sersambond og kommunur hava tikið sera væl ímóti hesum nýggja tilboði og stuðlað á ymsan hátt. M. a. hevur Fótbóltssamband Føroya stuðlað peningaliga, so verkætlanin kundi fara í gongd.